Natiq Əliyev

Natiq Ağaəmi oğlu Əliyev () — dövlət xadimi, geoloq. Natiq Əliyev 1993–2005-ci illərdə Azərbaycan Respublikası Dövlət Neft Şirkətinin prezidenti olub. 2005–2013-cü illərdə isə Azərbaycan Respublikasının Sənaye və Energetika naziri olan Natiq Əliyev 2013-cü ildən Azərbaycan Respublikasının Energetika naziri vəzifəsində çalışıb.

 Həyatı 
Natiq Əliyev 23 noyabr 1947-ci ildə Bakı şəhərində anadan olub. Natiq Əliyev ailəli olmuş, bir övladı və iki nəvəsi var idi.

 Təhsili 
 1965-ci ildə orta təhsilini bitirən Natiq Əliyev həmin ildən 1970-ci ilə qədər Məşədi Əzizbəyov adına Azərbaycan Neft və Kimya İnstitutunda "Dağ geoloqu" ixtisası üzrə təhsil alıb. Natiq Əliyev 1971-ci ildən 1974-cü ilə qədər Azərbaycan Elmlər Akademiyasının Geologiya İnstitutunun aspiranturasında təhsil alıb.
 Ali təhsilini başa vurandan sonra Natiq Əliyev "Xəzərdənizneftqazsənaye" Ümumittifaq İstehsalat Birliyinin "Azərdənizneftkəşfiyyat" trestində, kompleks dəniz geoloji-kəşfiyyat konturunda çalışıb. O, 1979-cu ilə qədər bu vəzifədə işləyib. 1974-cü ildən geologiya-mineralogiya elmləri namizədi olmuşdur.

 Fəaliyyəti 
 Natiq Əliyev 1979-cu ildə "Xəzərdənizneftqazsənaye" Ümumittifaq İstehsalat Birliyinin kompleks dəniz geoloji-kəşfiyyat konturunda geologiya şöbəsinin rəisi vəzifəsinə təyin olunub.
 1984-cü ildən Azərbaycan Respublikası Kommunist Partiyası Mərkəzi Komitəsinin aparatında neft və kimya şöbəsində təlimatçı, daha sonra isə sosial-iqtisadi inkişaf şöbəsinin bölmə müdiri vəzifəsində çalışıb.
9 avqust 1993-cü ildən Dövlət Neft Şirkətinin prezidenti və direktorlar şurasının sədri olmuşdur.
 O həm də 1994-cü ildən Azəri-Çıraq-Günəşli yataqlarının işlənməsi üzrə layihənin Rəhbər Komitəsinin sədri, 2002-ci ildən isə Bakı-Tbilisi-Ceyhan Şirkətinin Direktorlar Şurasının sədri vəzifələrində çalışıb.
 2005-ci il 9 dekabrda dövlət başçısı İlham Əliyevin sərəncamı ilə Natiq Əliyev Azərbaycan Respublikası Dövlət Neft Şirkətinin prezidenti postundan azad edilərək Azərbaycan Respublikası Sənaye və Energetika naziri vəzifəsinə təyin olundu. Həmin ildə o həm də Azərbaycan Neftçilər Konqresinin prezidenti seçildi.
 2009-cu ildə Polşa Respublikasının Prezidenti Lex Kaçinski Natiq Əliyevi Azərbaycan–Polşa münasibətlərinin inkişafında göstərdiyi xidmətə görə "Polşaya xidmətlərə görə" ordeninin Komandor dərəcəsi ilə təltif etdi. 2013-cü il 22 oktyabrda Prezident İlham Əliyevin sərəncamı ilə Azərbaycan Respublikası Sənaye və Energetika Nazirliyi ləğv edilmiş, əvəzinə isə Azərbaycan Respublikası Energetika Nazirliyi yaradılmışdır. Həmin qurumunun naziri isə Natiq Əliyev təyin olunmuşdur.

 Təltifləri 
 "Şöhrət" ordeni (Azərbaycan)- 18 sentyabr 2004-cü ildə beynəlxalq aləmdə Əsrin müqaviləsi adlandırılan Sazişin həyata keçirilməsindəki nailiyyətlərinə və Azərbaycan neft və qaz sənayesinin inkişafındakı xidmətlərinə görə Azərbaycan Respublikası Prezidenti İlham Əliyevin fərmanına əsasən "Şöhrət" ordeni ilə təltif edilmişdir.
 "Azərbaycan Dövlət Gömrük Komitəsinin 20 illiyi" yubiley medalı (Azərbaycan)
 "Azərbaycan Dövlət Gömrük Komitəsinin 25 illiyi" yubiley medalı (Azərbaycan)
 "Fəxri Legion" ordeninin Zabit dərəcəsi (Fransa)
 "Polşaya xidmətlərə görə" ordeninin Komandor dərəcəsi (Polşa)
 "Şərəf" ordeni (Gürcüstan)
 "Kurmet" ordeni (Qazaxıstan)
 "Qazaxıstanın müstəqilliyinin 20 illiyi" medalı (Qazaxıstan)

 Ölümü 
Natiq Əliyev 2017-ci il iyunun 8-i Türkiyənin İstanbul şəhərində müalicə olunduğu xəstəxanada ömrünün 69-cu yaşında vəfat etmişdir.

 İstinadlar 

Kateqoriya:Azərbaycanlı geoloqlar
Kateqoriya:Azərbaycan geoloqları
Kateqoriya:Azərbaycanın energetika nazirləri
Kateqoriya:SOCAR prezidentləri
Kateqoriya:Gürcüstanın "Şərəf" ordeni ilə təltif edilənlər
Kateqoriya:"Fəxri Legion" ordeni zabitləri